Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 397/1999 Z. z., ktorým sa ustanovujú podrobnosti o technických požiadavkách a postupoch posudzovania zhody na strelné zbrane a strelivo v znení neskorších predpisov (ďalej len „návrh nariadenia“) predkladá predseda Úradu pre normalizáciu, metrológiu a skúšobníctvo Slovenskej republiky v súlade s Plánom legislatívnych úloh vlády Slovenskej republiky na rok 2014, ktorý vláda Slovenskej republiky schválila uznesením vlády Slovenskej republiky č. 696 zo 4. decembra 2013.
Cieľom návrhu nariadenia je zapracovať požiadavky aplikačnej praxe, zapracovať rozhodnutia z plenárnych zasadnutí Stálej medzinárodnej komisie na skúšky ručných palných zbraní C.I.P. (ďalej len „C.I.P.“), ktorá bola zriadená na vykonávanie Dohovoru o vzájomnom uznávaní skúšobných značiek ručných palných zbraní, ktorého je Slovenská republika signatárom od 1. júla 1969.
Dátum účinnosti návrhu nariadenia sa navrhuje v súlade s rozhodnutiami C.I.P., podľa ktorých musia členské štáty C.I.P. zaviesť nové značky na zbraniach do 20. októbra 2014.
V zmysle čl. 12 ods. 1 Legislatívnych pravidiel vlády Slovenskej republiky návrh nariadenia nebol predmetom predbežného pripomienkového konania.  
Návrh nariadenia bude predmetom vnútrokomunitárneho pripomienkového konania podľa smernice Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj v oblasti pravidiel vzťahujúcich sa na služby informačnej spoločnosti.
Nie je dôvod nesprístupňovania návrhu. 
Návrh nariadenia bol v dňoch 08. 04. 2014 až 30. 04. 2014 predmetom medzirezortného pripomienkového konania, ktorého výsledky sú uvedené vo vyhodnotení a na rokovanie Legislatívnej rady vlády sa predkladá bez rozporov.
Návrh nariadenia nemá vplyv na rozpočet verejnej správy, na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.
Návrh nariadenia je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.